KIRJALLINEN KYSYMYS P-2182/99 esittäjä(t): Jorge Moreira Da Silva (PPE-DE) komissiolle. Hiilidioksidipäästöt Portugalissa.



Virallinen lehti nro 225 E , 08/08/2000 s. 0067 - 0068



KIRJALLINEN KYSYMYS P-2182/99 esittäjä(t): Jorge Moreira Da Silva (PPE-DE) komissiolle (19. marraskuuta 1999) Aihe: Hiilidioksidipäästöt Portugalissa Kioton 1997 pidetyssä ilmastonmuutoskonferenssissa Portugali sai taloutensa jälkeenjääneisyyden vuoksi oikeuden lisätä vuoteen 2012 mennessä hiilidioksidipäästöjä 40 prosentilla vuoden 1990 tasoon nähden. Suurin osa Euroopan unionin jäsenvaltioista suostui vähentämään omia kasvihuonekaasupäästöjään, mutta Portugali sai oikeuden lisätä näiden kaasujen päästöjä enemmän kuin yksikään toinen EU-maa. Viime viikolla julkistettiin Universidade Nova de Lisboa -yliopiston ympäristötieteiden tutkimusryhmän tekemä laaja tutkimus tärkeimmistä kasvihuonekaasupäästöjen lähteistä. Tutkimuksen mukaan Portugali on jo nyt lisännyt 34 prosentilla omia hiilidioksidipäästöjään vuoden 1990 tasoon verrattuna ja siinä ennustetaan, että vuonna 2010 Portugalin hiilidioksidipäästöt ovat jo 62 prosenttia suuremmat kuin vuonna 1990, eli paljon enemmän kuin sille erittäin anteliaasti luvattu 40 prosentin lisäys (vuoteen 2012 mennessä). Tilanteen vakavuuden vuoksi komission on ehdottomasti ilmoitettava: 1. Minkälaiset ovat komission viimeisimmät tiedot kasvihuonekaasujen päästömääristä Portugalissa? 2. Mihin konkreettisiin toimiin Portugalin hallitus on ryhtynyt kasvihuonekaasupäästöjen valvomiseksi ja vähentämiseksi? 3. Onko Portugalin lisäksi muita maita, joissa hiilidioksidipäästöistä Kiotossa vahvistetut enimmäismäärät ja tämänhetkisten ennusteiden mukaiset vuoden 2012 päästömäärät eroaisivat toisistaan yhtä paljon? 4. Mitä komissio aikoo tehdä estääkseen tilanteen, jossa EU:n jäsenvaltiot yleisesti jättävät noudattamatta Kiotossa sovittuja päästöjen enimmäismääriä? Margot Wallströmin komission puolesta antama vastaus (20. joulukuuta 1999) Neuvosto teki 16. kesäkuuta 1998 sopimuksen, joka koski jäsenvaltioiden osuutta pyrittäessä täyttämään Kioton pöytäkirjan 4 artiklassa mainittua sitoumusta vähentää yhteisön päästöjä kahdeksalla prosentilla. Tämän sopimuksen niin sanotun rasitteiden jakamisen -määräysten perusteella useimpien jäsenvaltioiden on vähennettävä päästöjään alle vuoden 1990 tason sitoumusjakson 20082012 aikana. Viisi maata, muun muassa Portugali, saa ylittää vuoden 1990 päästöjen tason. Kyseisten päästöjen lisääntymistä on kuitenkin rajoitettu, ja Portugalissa päästöt saavat lisääntyä vain 27 prosenttia (Kioton pöytäkirjassa mainitun kuuden kaasun osalta). Kyseistä rasitteiden jakamista koskevaa sopimusta tehtäessä otettiin huomioon jäsenvaltioiden erilainen sosiaalinen ja taloudellinen kehitys. Parlamentin jäsenen mainitsemaa tutkimusta ei ole toimitettu komissiolle eikä se voi näin ollen lausua tutkimusta koskevaa mielipidettään. Päästötasojen valvontaa jäsenvaltioissa säännellään yhteisön CO2-päästöjen ja muiden kasvihuonekaasupäästöjen valvontajärjestelmästä 24. kesäkuuta 1993 tehdyllä neuvoston päätöksellä 93/389/ETY(1), jota on muutettu vähän aikaa sitten päätöksellä 1999/296/ETY(2). Päätöksen mukaan jäsenvaltioiden on toimitettava vuosittaiset kartoitukset ja tiedot kansallisista ohjelmistaan, joilla torjutaan ilmastonmuutosta. Näiden tietojen perusteella komissio toimittaa neuvostolle ja Euroopan parlamentille vuosittain edistymistä koskevan kertomuksen. Viimeisimmän, vuosia 19901994 koskevan kasvihuonekaasukartoituksen komissio sai Portugalilta vuonna 1997. Tämä kartoitus osoittaa, että hiilidioksidipäästöt (CO2) olivat vuonna 1994 kasvaneet 7,9 prosenttia verrattuna vuoteen 1990 ja kuusi prosenttia, kun kolme tärkeintä kaasua lasketaan yhteen CO2-ekvivalentteina (metaani ja typpioksiduuli mukaan lukien ottaen huomioon niiden suhteellisen kasvihuonekaasuvaikutuksen). Portugali ei ole valitettavasti toimittanut viime vuosia koskevia tietoja. Sama ongelma koskee myös muutamaa muuta jäsenvaltiota. Koko yhteisöä ja useimpia jäsenvaltioita koskevat havainnot osoittavat, että hiilidioksidipäästöt ovat lisääntyneet vuodesta 1994. Tällä hetkellä yhteisön hiilidioksidipäästöt ovat samalla tasolla kuin vuonna 1990 vaikka ne vähentyivät vuosina 19901994. Portugalin hallituksen ilmastonmuutoksen torjumiseksi suunnittelemat toimintatavat ja toimenpiteet on lueteltu Portugalin toisessa kertomuksessa, joka annettiin vuonna 1997 ilmastonmuutosta koskevan puitesopimuksen (saatavilla Yhdistyneiden Kansakuntien (YK) FCCC:tä koskevalla www-sivulla) sopimuspuolten konferenssin yhteydessä. Komissio uskoo saavansa jäsenvaltioilta lähikuukausina ajantasaistettua tietoa kansallisista ohjelmista, jotka on laadittu edellä mainitun valvontajärjestelmää koskevan päätöksen säännösten nojalla, sekä kansallisista kartoituksista vuosilta 19971998. Komissio toimittaa Euroopan parlamentille ja neuvostolle ensi syksynä selvityksen arvioistaan, voivatko yhteisö ja jäsenvaltiot täyttää YK:n ilmastonmuutosta koskevan puitesopimuksen mukaiset sitoumuksensa ottaen huomioon Kioton pöytäkirjassa mainitut vaatimukset. Neuvoston 12. lokakuuta 1999 tekemien päätelmien mukaisesti komissio aikoo tehostaa ja nopeuttaa sellaisten yhteisten ja yhteensovitettujen politiikkojen ja toimenpiteiden kehittämistä ja toimeenpanoa koskevia ponnistelujaan, jotka voivat helpottaa ja edistää Kioton pöytäkirjan sitoumusten tehokasta täyttämistä. (1) EYVL L 167, 9.7.1993. (2) EYVL L 117, 5.5.1999.